b'\n_START_ARTICLE_\nVideo\n_START_PARAGRAPH_\nVideo (i\xc5\xa1 lot. a\xc5\xa1 matau)\xc2\xa0\xe2\x80\x93 technologija, kuria garso bei vaizdo \xc4\xafra\xc5\xa1ai yra \xc4\xafra\xc5\xa1omi, redaguojami ir platinami patalpinti magnetin\xc4\x97je juostoje, skaitmenin\xc4\x97je medijoje ar transliacij\xc5\xb3 b\xc5\xabdu. Daugiausia technologija asocijuojama su televizija.\n_START_SECTION_\nApra\xc5\xa1ymas\n_START_PARAGRAPH_\nTerminas apima tiek skaitmenin\xc4\x99 (MPEG, Digital Betacam, D3, DV), tiek analogin\xc4\x99 (VHS, Betacam, Quadruplex) videotechnologij\xc4\x85, skirt\xc4\x85 video\xc4\xafra\xc5\xa1\xc5\xb3 saugojimui. Video\xc4\xafra\xc5\xa1ai gali b\xc5\xabti \xc4\xafra\xc5\xa1omi ir platinami \xc4\xafvairiuose formatuose, pvz., optiniuose diskuose, videokaset\xc4\x97se, rinkmenose ar tiesiog transliuojami televizijos signal\xc5\xb3 standartais (analogin\xc4\x97s TV atveju\xc2\xa0\xe2\x80\x93 NTSC, SECAM, PAL, skaitmenin\xc4\x97s\xc2\xa0\xe2\x80\x93 ATSC, DVB).\n_START_SECTION_\nVaizdo kokyb\xc4\x97\n_START_PARAGRAPH_\nVaizdo kokyb\xc4\x97 priklauso nuo metodo, kuriuo \xc4\xafra\xc5\xa1omi ir saugojami vaizdo \xc4\xafra\xc5\xa1ai. Svarbiausias kriterijus yra saugojimo formatas. Skirtingi formatai pasi\xc5\xbeymi skirtinga vaizdo ir garso kokybe.\n_START_SECTION_\nKadr\xc5\xb3 da\xc5\xbenis\n_START_PARAGRAPH_\nKadr\xc5\xb3 da\xc5\xbenis (trumpinama kaip fps) tai tam tikras kadr\xc5\xb3 skai\xc4\x8dius, tenkantis vienam laiko vienetui. Ankstyvoji technologija pasi\xc5\xbeym\xc4\x97jo 6\xe2\x80\x938 kadrais per sekund\xc4\x99 da\xc5\xbeniu, \xc5\xa1iandien\xc4\x85 pla\xc4\x8diai naudojami standartai yra 25 fps arba 29,97 fps. Norint sukurti nepertraukiamo jud\xc4\x97jimo iliuzij\xc4\x85 yra b\xc5\xabtina, kad vaizdas b\xc5\xabt\xc5\xb3 rodomas bent 10 kadr\xc5\xb3 per sekund\xc4\x99 da\xc5\xbeniu.\n_START_SECTION_\nProgresyvinis arba pakaitinis vaizdas\n_START_PARAGRAPH_\nVideo\xc4\xafra\xc5\xa1ai gali b\xc5\xabti progresyviniai (eilut\xc4\x97s formuojamos laipsni\xc5\xa1kai) arba pakaitiniai (eilut\xc4\x97s formuojamos persipinusios). Jeigu video\xc4\xafra\xc5\xa1as yra pakaitinis, rei\xc5\xa1kiasi, kad kiekvienas kadras yra padalintas \xc4\xaf du laukus, kuri\xc5\xb3 kiekvienas trunka pus\xc4\x99 viso \xc4\xafra\xc5\xa1o trukm\xc4\x97s\xc2\xa0\xe2\x80\x93 pirmajame rodomos nelygin\xc4\x97s eilut\xc4\x97s, antrajame\xc2\xa0\xe2\x80\x93 lygin\xc4\x97s. Tuo tarpu progresyvinio vaizdo atveju nuskaitymo eilut\xc4\x97s vaizduojamos laipsni\xc5\xa1kai viena po kitos.\n_START_SECTION_\nVaizdo rai\xc5\xa1ka\n_START_PARAGRAPH_\nSkaitmeninio vaizdo rai\xc5\xa1ka matuojama pikseliais, analoginio\xc2\xa0\xe2\x80\x93 eilut\xc4\x97mis. Analogin\xc4\x97s televizijos sistemos PAL ir SECAM vaizd\xc4\x85 transliuoja 576 eilu\xc4\x8di\xc5\xb3 formatu, tuo tarpu NTSC\xc2\xa0\xe2\x80\x93 480 eilu\xc4\x8di\xc5\xb3 formatu. Rai\xc5\xa1kioji televizija vaizd\xc4\x85 transliuoja atitinkamai 720 ar 1080 pikseli\xc5\xb3 formatais._NEWLINE_3D vaizdo rai\xc5\xa1ka matuojama vokseliais (vaizdo element\xc5\xb3 skai\xc4\x8diumi trimat\xc4\x97je erdv\xc4\x97je).\n_START_SECTION_\nVaizdo kra\xc5\xa1tini\xc5\xb3 santykis\n_START_PARAGRAPH_\nVaizdo kra\xc5\xa1tini\xc5\xb3 santykis (taip pat vaizdo formatas) nusako proporcing\xc4\x85 santyk\xc4\xaf tarp vaizdo kra\xc5\xa1tini\xc5\xb3 plo\xc4\x8dio ir auk\xc5\xa1\xc4\x8dio. Senesn\xc4\x97s televizijos sistemos vaizd\xc4\x85 transliuodavo 4:3 arba 1,33:1 formatu, skaitmenin\xc4\x97s bei rai\xc5\xa1kiosios televizijos sistemos transliuoja 16:9 arba 1,78:1 formatu.'